V Závodí obnovili pamätnú tabuľu: Pripomína obete Prvej svetovej vojny
Na závodskom cintoríne obnovili pamätný kríž. Je spomienkou na rodákov padlých v Prvej svetovej vojne.
Pri príležitosti 100. výročia od ukončenia 1. svetovej vojny obnovila žilinská radnica v spolupráci s Urbárskou obcou – pozemkové lesné spoločenstvo Žilina – Závodie pamätný kríž na závodskom cintoríne. Iniciátorom myšlienky tejto opravy bol mestský poslanec Branislav Delinčák. Informovala o tom hovorkyňa Mesta Žilina Barbora Zigová.
"Centrálny kríž bol postavený na pamiatku našich rodákov zo Závodia, ktorí padli vo vojne ako príslušníci ozbrojených síl Rakúsko-Uhorska. Zoznam mien vojakov na kríži bol už takmer nečitateľný. Mnohí obyvatelia Závodia sú príbuzní týchto padlých vojakov a vďaka tomuto krížu si môžu aspoň takto symbolicky zachovať spomienku na ich statočnosť a obetu," uviedol Delinčák.
"Okrem osadenia novej pamätnej tabule s menami 42 závodských hrdinov sa opravili tiež základy pomníka a v jeho okolí položili novú žulovú dlažbu. Obnova stála 1 500 eur a privítal ju aj správca Rímskokatolíckej farnosti v Závodí, ktorý návrh pamätnej tabule odsúhlasil," doplnila Zigová.
Pôvodná identická pamätná tabuľa sa nachádza v Kaplnke sv. Cyrila a Metoda v Závodí. Kríž bude slúžiť aj ako pietne miesto pre uctenie si Pamiatky všetkých zosnulých.
Foto: ilustračné